Rīgā

Datums skatāms laika zīmogā Nr. 1.1-29.1/2022/4

**Nolikums, kādā veic projektu atlasi atbilstoši Ministru kabineta 2021. gada 6. jūlija noteikumu Nr. 503 “Noteikumi par aizdevumiem ar kapitāla atlaidi investīciju projektiem komersantiem konkurētspējas veicināšanai” 28. punktam**

*Izdoti saskaņā ar Ministru kabineta 2021. gada 6. jūlija noteikumu Nr. 503 “Noteikumi par aizdevumiem ar kapitāla atlaidi investīciju projektiem komersantiem konkurētspējas veicināšanai”*

*28. punktu*

**I. Vispārīgie jautājumi**

1. Aizdevumu programmas "lielo un vidējo komersantu investīciju aizdevumi ar kapitāla atlaidi konkurētspējas veicināšanai” (turpmāk – Aizdevumu programma) pieteikumu pirmās kārtas atlases (turpmāk – atlase) nolikums (turpmāk – Nolikums) nosaka kārtību, kādā veicama projektu atlase, Latvijas Investīciju un attīstības aģentūras (turpmāk – LIAA) iekšējās procedūras, lai nodrošinātu lēmuma pieņemšanu par projekta pieteikumu apstiprināšanu, apstiprināšanu ar nosacījumu vai noraidīšanu, paziņošanas kārtību, kā arī projektu pēcuzraudzības kārtību, atbilstoši Ministru kabineta 2021.gada 6.jūlija noteikumiem Nr.503 “Noteikumi par aizdevumiem ar kapitāla atlaidi investīciju projektiem komersantiem konkurētspējas veicināšanai” (turpmāk – Noteikumi).
2. Atlases ietvaros tiek izvērtēti un apstiprināti iesniegtie pieteikumi, kuru ietvaros vidējo un lielo komersantu pieteiktos investīciju projektus plānots īstenot Noteikumu 19.2.apakšpunktā noteiktajos viedās specializācijas prioritārajos virzienos, izņemot Noteikumu 40.punktā minētajās nozarēs.

**II. Pieteikumu noformēšanas un iesniegšanas kārtība**

1. Pieteikums sastāv no:
   1. pieteikuma veidlapas (Nolikuma 1.pielikums);
   2. pilnvaras (pilnvara, iekšējs normatīvs akts u.c.), ar kuru pieteikuma parakstītājam ir piešķirtas paraksta tiesības (nepieciešams, ja pieteikumu paraksta persona, kas nav pieteicēja paraksttiesīgā persona);
   3. citiem dokumentiem, kurus pieteicējs uzskata par nepieciešamiem pieteikuma kvalitatīvai izvērtēšanai.
2. Ja kāda no pieteikuma sadaļām vai pielikumiem nav valsts valodā, atbilstoši Valsts valodas likumam pievieno Ministru kabineta 2000.gada 22.augusta noteikumu Nr.291 “Kārtība, kādā apliecināmi dokumentu tulkojumi valsts valodā” noteiktajā kārtībā vai notariāli apliecinātu tulkojumu valsts valodā.
3. Pieteikumā summas norāda *euro* ar precizitāti līdz divām zīmēm aiz komata.
4. Pieteikumu var iesniegt LIAA, kādā no šādiem veidiem:
   1. izmantojot informācijas sistēmu "Valsts platforma biznesa attīstībai" ([www.business.gov.lv](http://www.business.gov.lv)).
   2. parakstot ar drošu elektronisko parakstu un nosūtot uz LIAA e-pasta adresi [pasts@liaa.gov.lv](mailto:pasts@liaa.gov.lv);
   3. nosūtot parakstītu pieteikumu LIAA pa pastu uz adresi: Pērses iela 2, Rīga, LV-1442;
5. Ja pieteikums tiek iesniegts pēc pieteikumu iesniegšanas beigu termiņa (**2022.gada 18.aprīļa plkst. 23:59**), tas netiek vērtēts un pieteicējs saņem LIAA lēmumu par atteikumu pieņemt pieteikumu izskatīšanai.

**III. Pieteikumu vērtēšanas kārtība**

1. Pieteikumus vērtē LIAA Investīciju projektu departamenta Stratēģisko projektu nodaļa (turpmāk – struktūrvienība).
2. Struktūrvienība vērtē pieteikumu atbilstību pieteikumu vērtēšanas kritēriju pārbaudes lapai (Nolikuma 2.pielikums), pamatojoties uz pieteikumu vērtēšanas kritēriju metodiku (Nolikuma 3.pielikums).
3. Atbilstību pieteikumu vērtēšanas kritērijiem (Nolikuma 2.pielikums) vērtē šādā secībā:
   1. vērtē pieteikuma atbilstību neprecizējamajiem vienotajiem kritērijiem Nr.1 un Nr.2. Ja pieteikums neatbilst vismaz vienam no minētajiem kritērijiem, tā vērtēšanu neturpina;
   2. ja pieteikums atbilst Nolikuma 10.1.apakšpunktā minētajiem kritērijiem, tad vērtē pieteikuma atbilstību pārējiem vienotajiem, specifiskajiem atbilstības un kvalitātes kritērijiem;
   3. ja vienoto, specifisko atbilstības un kvalitātes kritēriju izvērtēšanai nepieciešama papildu informācija, struktūrvienības vadītājs vai tā noteiktais atbildīgais darbinieks pieteicēja norādītajā saziņas veidā pieprasa pieteicējam to iesniegt, nosakot iesniegšanas termiņu ne īsāku par piecām darba dienām;
   4. Ja vairāk kā vienā 10.2.punktā minētajā kvalitātes kritērijā saņemts punktu skaits nulle, pieteikuma vērtēšanu neturpina.
4. Pēc pieteikumu izvērtēšanas struktūrvienības vadītājs vai tā noteiktais struktūrvienības atbildīgais darbinieks izveido pieteikumu vērtēšanas sarakstu (Nolikuma 4.pielikums), kurā ievieto visus pieteikumus, kuri atbilst vienotajiem kritērijiem, specifiskajiem atbilstības kritērijiem un kvalitātes kritērijiem.
5. Gadījumā, ja pieteikumos, kuri ievietoti pieteikumu vērtēšanas sarakstā atbilstoši Nolikuma 11.punktam, kopējais atbalsta apmērs, uz ko tie pretendē, pārsniedz atlasē pieejamo finansējuma apmēru, struktūrvienība pieteikumus ranžē atlasē pieejamā finansējuma ietvaros, ievērojot šādus principus:
   1. pieteikumi tiek sarindoti atbilstoši saņemtajam kopējam punktu skaitam, sākot ar visvairāk punktus saņēmušo pieteikumu un beidzot ar vismazāk punktus saņēmušo pieteikumu;
   2. ja vismaz diviem pieteikumiem atlases ietvaros ir piešķirts vienāds punktu skaits, tie tiek ranžēti, priekšroku dodot tam pieteikumam, atbilstoši kuram pieteikumu vērtēšanas kritēriju pārbaudes lapas kvalitātes kritērijā Nr.3 norādītas vairāk jaunradītas darba vietas;
   3. ja pēc Nolikuma 12.2.apakšpunktā minētās ranžēšanas un pieteikumu salīdzināšanas vismaz diviem pieteikumiem atlases ietvaros ir vienāds vērtējums, tie tiek ranžēti, priekšroku dodot tam pieteikumam, atbilstoši kuram pieteikumu vērtēšanas kritēriju pārbaudes lapas kvalitātes kritērijā Nr.1 norādīta lielāka mēneša vidējā bruto darba samaksa darbiniekiem, kas pieņemti darbā investīciju projekta īstenošanas rezultātā, attiecībā pret mēneša vidējās bruto darba samaksas apmēru reģionā, kurā tiks īstenots projekts, iepriekšējā gadā;
   4. ja pēc Nolikuma 12.3.apakšpunktā minētās ranžēšanas un pieteikumu salīdzināšanas vismaz diviem pieteikumiem ir vienāds vērtējums, tie tiek ranžēti, priekšroku dodot tam pieteikumam, atbilstoši kuram pieteikumu vērtēšanas kritēriju pārbaudes lapas kvalitātes kritērijā Nr.2 norādīts lielāks investīciju projekta īstenošanas rezultātā plānotais preču vai pakalpojumu eksporta apjoms attiecībā pret kapitāla atlaides apmēru, uz kuru pieteicējs pretendē.

**IV. Lēmuma pieņemšana par pieteikuma apstiprināšanu, apstiprināšanu ar nosacījumu vai noraidīšanu** **un paziņošanas kārtība**

1. Lēmumu par pieteikuma apstiprināšanu un tiesībām pieteicējam saņemt finansējuma pieteikuma izvērtējumu sabiedrībā “Altum”, pieteikuma apstiprināšanu ar nosacījumu vai pieteikuma noraidīšanu LIAA pieņem viena mēneša laikā pēc pieteikumu iesniegšanas termiņa beigu datuma.
2. Lēmumu par pieteikuma apstiprināšanu un tiesībām pieteicējam saņemt finansējuma pieteikuma izvērtējumu sabiedrībā “Altum” LIAA pieņem, ja tiek izpildīti visi turpmāk minētie nosacījumi:
   1. pieteikums atbilst pieteikumu vērtēšanas kritērijiem;
   2. atlases ietvaros ir pieejams finansējums aizdevuma piešķiršanai.
3. Lēmumu par pieteikuma noraidīšanu LIAA pieņem, ja iestājas viens no nosacījumiem:
   1. pieteikums neatbilst pieteikumu vērtēšanas kritērijiem, un nepilnības novēršana ietekmētu pieteikumu pēc būtības;
   2. atlases ietvaros nav pieejams finansējums aizdevuma piešķiršanai.
4. Lēmumu par pieteikuma apstiprināšanu un tiesībām pieteicējam saņemt finansējuma pieteikuma izvērtējumu sabiedrībā “Altum”, pieteikuma apstiprināšanu ar nosacījumu vai lēmumu par pieteikuma noraidīšanu LIAA sagatavo atbilstoši pieteicēja norādītajam saziņas veidam (kā elektronisku vai drukātu dokumentu, vai platformā [www.business.gov.lv](http://www.business.gov.lv) un pieteicējam paziņo normatīvajos aktos noteiktajā kārtībā.

**V. Pēcuzraudzības kārtība**

1. Atbilstoši Noteikumu 22.punktam tiek veikta projektu, ar kuru īstenotājiem sabiedrība “Altum” Aizdevumu programmas ietvaros ir noslēgusi līgumu par aizdevuma piešķiršanu, pēcuzraudzība.
2. Divu mēnešu laikā pēc katra pēcuzraudzības gada noslēguma LIAA izdod administratīvo aktu (turpmāk – pēcuzraudzības lēmums) par:
   1. atlases pieteikumā norādīto projekta rādītāju sasniegšanu;
   2. atlases pieteikumā norādīto projekta rādītāju neizpildi.
3. Informāciju par pieņemtajiem pēcuzraudzības lēmumiem struktūrvienība nosūta sabiedrībai “Altum”.

**Pielikumi:**

I. pielikums – Pieteikuma veidlapa.

II. pielikums – Pieteikuma vērtēšanas kritēriju pārbaudes lapa.

III. pielikums – Pieteikumu vērtēšanas metodika.

IV. pielikums – Pieteikumu vērtēšanas saraksts.

Direktora vietā –

direktora vietniece eksporta jautājumos                   Iveta Strupkāja

ŠIS DOKUMENTS IR PARAKSTĪTS ELEKTRONISKI AR DROŠU

ELEKTRONISKO PARAKSTU UN SATUR LAIKA ZĪMOGU